เฟดขึ้นดอกเบี้ย 0.25% ตามคาด! พร้อมส่งสัญญาณขึ้นดอกเบี้ยอีก 3 ครั้งปีหน้า
ผลประชุมเฟดเป็นไปตามคาด! พร้อมส่งสัญญาณขึ้นดอกเบี้ยอีก 3 ครั้งปีหน้า
14 ธ.ค. 2560

ผู้สื่อข่าวรายงานว่า ธนาคารกลางสหรัฐ (เฟด) ได้ออกแถลงการณ์ภายหลังการประชุมคณะกรรมการกำหนดนโยบายการเงิน (FOMC) ซึ่งเสร็จสิ้นลงเมื่อวานนี้ (13 ธ.ค.) ว่า เมื่อพิจารณาถึงภาวะตลาดแรงงานและเงินเฟ้อที่เป็นไปตามการคาดการณ์แล้ว คณะกรรมการได้ตัดสินใจปรับขึ้นอัตราดอกเบี้ยระยะสั้น 0.25% สู่ระดับ 1.25-1.50%
โดยเป็นไปตามที่ตลาดการเงินคาดการณ์ไว้ พร้อมกับส่งสัญญาณปรับขึ้นอัตราดอกเบี้ย 3 ครั้งในปี 2561 และอีก 3 ครั้งในปี 2562 ซึ่งไม่เปลี่ยนแปลงจากคาดการณ์ก่อนหน้านี้ ก่อนที่จะแตะ 2.8% ซึ่งเป็นอัตราดอกเบี้ยระยะยาว
ขณะเดียวกัน เฟดปรับเพิ่มตัวเลขคาดการณ์การขยายตัวทางเศรษฐกิจของสหรัฐสู่ระดับ 2.5% ในปีนี้ จาก 2.4% ซึ่งเป็นตัวเลขคาดการณ์ในเดือนก.ย. ส่วนในปี 2561, 2562 และ 2563 อยู่ที่ระดับ 2.5%, 2.1% และ 2.0% จากคาดการณ์เดิมที่ 2.1%, 2.0% และ 1.8% ตามลำดับ ขณะที่อัตราการขยายตัวในระยะยาวอยู่ที่ระดับ 1.8%
นอกจากนี้ เฟดยังได้ปรับลดอัตราการว่างงานในปีนี้ ลงสู่ระดับ 4.1% จากคาดการณ์เดิมที่ 4.3% และปรับลดอัตราการว่างงานในปี 2561,2562,2563 สู่ระดับ 3.9%, 3.9% และ 4.0% จากคาดการณ์เดิมที่ 4.1%, 4.1% และ 4.2% ตามลำดับ ขณะที่อัตราการว่างงานในระยะยาวอยู่ที่ระดับ 4.6%
อีกทั้งเฟดยังได้คงอัตราเงินเฟ้อที่ระดับ 1.9% ในปี 2561 และที่ระดับ 2.0% ซึ่งเป็นเป้าหมายของเฟดในปี 2562 และ 2563 ขณะที่อัตราเงินเฟ้อในระยะยาวอยู่ที่ระดับ 2.0%